Мала църква

Мала църква е село в Западна България. То се намира в Община Самоков, Софийска област. До 1887 година името на селото е Сръбско село.

География 
Село Мала Църква се намира на 10 km на югозапад от Самоков и на 70 km на югоизток от столицата София. Съставно селище на Самоковска община. Обявено е за курорт с местно значение през 1969 г. Има автобусна връзка със Самоков. Разположено е край река Леви Искър, в северното подножие на Рила, на височина 1200 m. Има планински климат със средна януарска температура -4,2 °C и средна юлска +25,5 °C. Сняг има средно през 160 дни от годината, а през зимата снежната покривка е над 25 cm. Излужени канелени горски почви.

Население 
 1934 г. – 782 жители
 1946 г. – 848 жители
 1956 г. – 888 жители
 1975 г. – 838 жители
 1988 г. – 747 жители
 1992 г. – 637 жители
 2001 г. – 544 жители
 2009 г. – 467 жители
 2010 г. – 461 жители

История 
Според историка от началото на ХХ век Васил Миков селото е образувано след като османците заселват на това място сръбски рудари и миньори, преселени от по-големите рудодобивни центрове в Сърбия.

Културни и природни забележителности 
Запазена е черквата „Св. св. Петър и Павел“ от XVI век. По време на османското владичество е била заровена в земята. От 1938 г. започват изследването и рестарвацията ѝ. Стенописите са няколко пласта, изработени са от майстори от Самоковската художествена школа. Черквата е обявена за паметник на културата. Изключително красива природа. Приятно за разходка е поречието на реката, което се характеризира с множество отвесни скали, стига се до мястото наречено „Песако“, където реката изчезва в земята и се появява чак след няколкостотин метра.

Религия 
Основната и единствена религия в Мала църква е християнството. Всяка неделя много хора посещават църквата и празнуват там големи празници като Рождество Христово, Великден, Ивановден, Гергьовден, Йордановден, Димитровден и други. В Мала църква има и по-малка църква с минерално изворче, където болните хора се омиват със светената вода и след време оздравяват. Построена и напълно завършена е и църквата в полето над селото.

Редовни събития 
На 29 юни, Петровден, е празника на селото. Всяка година на този ден в църквата се приготвя курбан и се раздава за здраве на всички жители и гости на селото.

Икономика, образование 
ВЕЦ „Мала Църква“. Основни поминъци са говедовъдство (крави), отглеждане на така наречените „самоковски картофи“. В селото има здравна служба, основно училище което изгоря през 2002-2003 г./ – (първото училище е от 1916), читалище „Свобода“, основано през 1930 година.

Инцидент Ан-14 
Сутринта на 17 септември 1971 на връх Свети Дух край селото се разбива малък самолет Ан-14 „Пчолка“, пътуващ от Кърджали до София. Загиват 8 от общо 9 души в самолета. Причини за катастрофата: Малко преди 8 ч. на радара на летище София се появява турски самолет. Диспечерката го обърква със самолета от Кърджали и дава указания за кацане на Ан-14, докато е още над Рила. Той се снижава на височината на връх Свети Дух и се разбива в него. Оцелелият е пътувал в опашката. Тя се закача за дърветата и се откъсва от самолета, мигове преди той да се разбие във върха. Опашката не се разбива и това спасява късметлията. Той е открит от пастир от селото, чул викове за помощ.

Бележки 

Села в Софийска област
Населени места в община Самоков